CELEX: C2007/297/97
Language: el
Date: 2007-12-08 00:00:00
Title: Υπόθεση F-102/07: Προσφυγή της 28ης Σεπτεμβρίου 2007 — Kerstens κατά Επιτροπής

8.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/49
            
         Προσφυγή της 28ης Σεπτεμβρίου 2007 — Kerstens κατά Επιτροπής
   (Υπόθεση F-102/07)
   (2007/C 297/97)
   Γλώσσα διαδικασίας: η γαλλική
   Διάδικοι
   
      Προσφεύγων: Petrus J. F. Kerstens (Overijse, Βέλγιο) (εκπρόσωπος: MC. Mourato, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της 23ης Νοεμβρίου 2005 της αρμόδιας για τους διορισμούς αρχής (στο εξής: ΑΔΑ), με την οποία χορηγήθηκαν στον προσφεύγοντα 3 μόρια προτεραιότητας της γενικής διεύθυνσης (Γραφείο Διαχείρισης και Εκκαθάρισης των Ατομικών Δικαιωμάτων-ΓΔΕΑΔ) (στο εξής: ΜΠΓΔ) κατά την περίοδο προαγωγών 2004, όπως αυτή δημοσιεύθηκε στις Διοικητικές Πληροφορίες 85/2005 της 23ης Νοεμβρίου 2005,
            
         
               —
            
            
               να ακυρώσει την απόφαση της 23ης Νοεμβρίου 2005 της ΑΔΑ, με την οποία δεν χορηγήθηκε στον προσφεύγοντα κανένα μόριο προτεραιότητας της γενικής διεύθυνσης (ΓΔΕΑΔ) (ΜΠΓΔ) κατά την περίοδο προαγωγών 2005, όπως αυτή δημοσιεύθηκε στις Διοικητικές Πληροφορίες 85/2005 της 23ης Νοεμβρίου 2005,
            
         
               —
            
            
               να ακυρώσει την απόφαση της 17ης Νοεμβρίου 2006 της ΑΔΑ, με την οποία δεν χορηγήθηκε στον προσφεύγοντα κανένα ΜΠΓΔ κατά την περίοδο προαγωγών 2006, όπως αυτή δημοσιεύθηκε στις Διοικητικές Πληροφορίες 55/2006,
            
         
               —
            
            
               να ακυρώσει την απόφαση της 17ης Νοεμβρίου 2006 της ΑΔΑ, με την οποία δεν χορηγήθηκε στον προσφεύγοντα κανένα μόριο προτεραιότητας προς το συμφέρον της υπηρεσίας (στο εξής: ΜΠΣY) κατά την περίοδο προαγωγών 2006, όπως αυτή δημοσιεύθηκε στις Διοικητικές Πληροφορίες 55/2006,
            
         
               —
            
            
               να ακυρώσει την ρητή απόφαση της 15ης Ιουνίου 2007 της ΑΔΑ, με την οποία δόθηκε αρνητική απάντηση στις ενστάσεις του προσφεύγοντος R/142/07 και R/183/07 της 16ης και της 22ας Φεβρουαρίου 2007 αντίστοιχα,
            
         
               —
            
            
               να λάβει υπόψη ότι ο προσφεύγων διατηρεί, στο πλαίσιο αυτό, το δικαίωμα να επικαλεστεί την κατάχρηση εξουσίας και την παραβίαση των κανόνων της πειθαρχικής διαδικασίας καθώς και να απαιτήσει αποζημίωση από την Επιτροπή των Ευρωπαϊκών Κοινοτήτων,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής του, ο προσφεύγων, υπάλληλος με βαθμό A*12, προβάλλει πέντε λόγους ακυρώσεως, εκ των οποίων ο πρώτος στηρίζεται στην προσβολή της αρχής της εξάντλησης της ποσόστωσης των μορίων προτεραιότητας, η οποία απορρέει από το άρθρο 5 των γενικών εκτελεστικών διατάξεων του άρθρου 45 του Κανονισμού Υπηρεσιακής Κατάστασης των υπαλλήλων (στο εξής: εκτελεστικές διατάξεις 45) και σε πρόδηλο σφάλμα εκτιμήσεως όσον αφορά τη χορήγηση μορίων προτεραιότητας από τον γενικό διευθυντή (ΜΠΓΔ) κατά την περίοδο προαγωγών 2004.
   Ο δεύτερος λόγος ακυρώσεως στηρίζεται στην παραβίαση των άρθρων 4 έως 6 των εκτελεστικών διατάξεων 45 και σε πρόδηλο σφάλμα εκτιμήσεως όσον αφορά τη χορήγηση των ΜΠΓΔ του 2005 και του 2006.
   Ο τρίτος λόγος ακυρώσεως στηρίζεται στην παραβίαση του άρθρου 9 των εκτελεστικών διατάξεων 45 και σε πρόδηλο σφάλμα εκτιμήσεως όσον αφορά τη χορήγηση των μορίων προτεραιότητας προς αναγνώριση της εκτέλεσης έργου προς το συμφέρον της υπηρεσίας (ΜΠΣΥ). Επικουρικά ο τρίτος λόγος ακυρώσεως στηρίζεται στην προσβολή των αρχών της μη αναδρομικότητας και της ασφάλειας δικαίου.
   Ο τέταρτος λόγος ακυρώσεως στηρίζεται στην προσβολή της αρχής της ίσης μεταχείρισης όσον αφορά τη χορήγηση των ΜΠΓΔ του 2004, του 2005 και του 2006 και των ΜΠΣΥ του 2006.
   Ο πέμπτος λόγος ακυρώσεως στηρίζεται στην παραβίαση της υποχρέωσης αιτιολόγησης όσον αφορά τη χορήγηση των ΜΠΓΔ του 2004, του 2005 και του 2006.
   Ο προσφεύγων διατηρεί, τέλος, το δικαίωμα να επικαλεστεί την κατάχρηση εξουσίας και την παραβίαση των κανόνων της πειθαρχικής διαδικασίας καθώς και να απαιτήσει αποζημίωση από την Επιτροπή.